Antoine Lavoisier
Antoine Laurent de Lavoisier [antu'aan lor'aan dö lavuazj'ee] (26. august 1743 Pariis – 8. mai 1794 Pariis) oli prantsuse keemik, nüüdiskeemia rajaja. Lavoisier sündis jõuka advokaadi perekonnas. Tema ema suri noorelt. Ta õppis aastatel 1754–1761 Mazarini kolledžis keemiat, botaanikat, astronoomiat ja matemaatikat. Tema haridust mõjutasid valgustuse ideaalid. Seejärel õppis ta Sorbonne'is õigusteadust, kuulas ka loodusteaduslikke loenguid ning lõpetas ülikooli 1764. aastal litsentsiaadina. Ta kuulus ka advokatuuri, kuid juristina kunagi ei praktiseerinud.